O nouă avertizare de caniculă: Bucureștiul intră sub cod portocaliu. Sunt așteptate 40 de grade Celsius.
Meteorologii au emis vineri dimineață o nouă avertizare cod portocaliu de caniculă, valabilă în opt judeţe şi în Capitală de vineri până duminică. Alte 25 de judeţe sunt sub avertizare cod galben.
Potrivit ANM, sunt vizate de avertizarea cod portocaliu judeţele Mehedinţi, Dolj, Olt, Teleorman, Giurgiu, Călăraşi, Ilfov, Municipiul Bucureşti şi sudul judeţului Caraş-Severin.Pe parcursul zilelor de vineri, sâmbătă şi duminică, în aceste zone disconfortul termic va fi deosebit de accentuat, iar indicele temperatură-umezeală (ITU) se va situa peste pragul critic de 80 de unităţi. Temperaturile maxime vor fi cuprinse între 37 şi 40 de grade.De asemenea, vor fi sub avertizare cod galben judeţele Bihor, Arad, Timiş, Cluj, Alba, Hunedoara, Mureş, Sibiu, Vâlcea, Gorj, Argeş, Braşov, Covasna, Dâmboviţa, Prahova, Iaşi, Bacău, Vaslui, Vrancea, Galaţi, Buzău, Brăila, Ialomiţa, Tulcea şi Constanţa.În aceste zone, de vineri până duminică, valul de căldură va persista în cea mai mare parte a ţării, disconfortul termic va fi ridicat, iar indicele temperatură-umezeală (ITU) va depăşi pragul critic de 80 de unităţi.În regiunile vestice, sudice şi local în restul teritoriului va fi caniculă. Temperaturile maxime la scara întregii ţări se vor situa, în general, între 32 şi 38 de grade, iar noaptea, local, temperaturile nu vor coborî sub 20 de grade.Meteorologii susţin că valul de căldură va persista şi în prima parte a săptămânii viitoare în regiunile sudice şi sud-estice, unde disconfortul termic se va menţine deosebit de accentuat.De asemenea, vineri, între orele 13.00 şi 21.00, în zona Carpaţilor Meridionali şi de Curbură este cod galben. Conform meteorologilor, în aceste zone vor fi perioade cu instabilitate atmosferică accentuată, ce se va manifesta prin frecvente descărcări electrice, intensificări ale vântului, vijelii, local averse ce vor avea şi caracter torenţial şi, izolat, grindină. Cantiăţile de apă vor depăşi 25-40 l/mp.